Christian Friis Bach (RV), 2023-12-07:
Tak for det, formand.
Vi debatterer et borgerforslag, som har 80.000 borgere bag sig.
Det sker sjældent.
Det er vigtigt.
Det gør indtryk, og det viser den store bekymring, der er blandt rigtig mange danske borgere for det, som foregår i Gaza.
Vi kan ikke stærkt nok fordømme det terrorangreb, som Hamas begik den 7. oktober, og vi kan ikke stærkt nok fordømme, at uskyldige civile borgere holdes som gidsler.
Den fordømmelse har vi udtrykt igen og igen, men vi må og skal også forholde os til den dramatiske krig, der finder sted lige nu i Gaza.
Det gør de 80.000 borgere, og det skal vi gøre i Folketinget.
De 80.000 borgere ønsker en øjeblikkelig våbenhvile.
De ønsker, at Danmark aktivt bidrager til efterforskning og dokumentation af krigsforbrydelser.
De ønsker øget humanitær hjælp og bistand.
De ønsker, at Danmark arbejder hårdere for at genetablere en politisk horisont, og det ønsker vi også i Radikale Venstre.
Derfor støtter vi de grundlæggende krav i borgerforslaget, men vi har, som andre ordførere har været ind på, formuleret et ændringsforslag i tæt dialog med dem, der har stillet forslaget, og det har vi delt med alle i håbet om, at det kan samle os.
Det forslag har fokus på våbenhvile, og det er afgørende at sige »våbenhvile«.
For mens man med en pause accepterer, at næste skridt vil være krig, så signalerer man med en våbenhvile, at næste skridt skal være fred.
Der er fokus på efterforskning og dokumentation af brud på folkeretten og af krigsforbrydelser, og det er vel at mærke i forhold til ting begået fra alle sider – både af Hamas og Israel – og der er fokus på en klar støtte til ICC's efterforskning.
Der er fokus på humanitær hjælp og bistand og på en langt stærkere indsats for den varige løsning og på et stop for de ulovlige bosættelser, som ødelægger håbet om en fred og en tostatsløsning.
Vi håber, at I vil bakke op.
Israel har entydigt ret til at forsvare sig, og det har jeg sagt igen og igen.
For hvert eneste barn, som mister livet i Gaza, risikerer vi, at der er søskende og fædre og fætre, som melder sig under fanerne hos Hamas eller Islamisk Stat.
Vi risikerer at nære den hadefulde og ekstreme ideologi, som Hamas bygger på.
Vi ser allerede i dag, at tilslutningen til Hamas stiger på Vestbredden.
Vi ser stærkt bekymrende tegn på splittelse og sammenstød, både i regionen og i resten af verden, og det er det modsatte, palæstinenserne og israelerne har brug for.
Så det bedste forsvar for Israel ville have været at angribe med alt det, vi tror på, og det, vores samfund bygger på, nemlig at angribe med retsstaten og domstole og menneskerettigheder og folkeretten og med de love, som vi har udformet i demokratiske samfund, og som vi er samledes om i verden, og angribe ved at retsforfølge, sanktionere og isolere hver eneste hamaskriger og ansvarlige for terrorangrebet.
Det ville have været bøvlet og besværligt – ja.
Det ville have taget lang tid, men det havde skabt en bro bygget på demokrati og retsstat over til de mange palæstinensere, som tror på netop det, og som kæmper for demokratiet og retsstaten, og som tager afstand fra ekstremismens ideologi og de handlinger, som Hamas står for.
Det havde skabt en bro til de arabiske lande, til det internationale samfund, til de internationale institutioner, som vi har bygget siden anden verdenskrig fra FN til Den Internationale Straffedomstol.
Det havde forenet os i kampen mod ekstremisme, mod terror, mod Hamas, og det havde været det bedste forsvar – et forsvar og en bro bygget på demokrati, retsstat og rettigheder.
Det er jo den bro, som forslagsstillerne ønsker at vi bygger, og det er ikke for sent at bygge den bro.
Men det kræver, at vi handler nu, og derfor støtter vi borgerforslaget i den ændrede version, som vi har fremlagt.
Tak for ordet.